CELEX: 32012D0659
Language: el
Date: 2012-10-23 00:00:00
Title: 2012/659/ΕΕ: Εκτελεστική απόφαση της Επιτροπής, της 23ης Οκτωβρίου 2012 , για τη χορήγηση παρέκκλισης που ζητήθηκε από το Βασίλειο της Δανίας σύμφωνα με την οδηγία 91/676/ΕΟΚ του Συμβουλίου σχετικά με την προστασία των υδάτων από τη ρύπανση που προκαλείται από νιτρικά ιόντα γεωργικής προέλευσης [κοινοποιηθείσα υπό τον αριθμό C(2012) 7182]

25.10.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 295/20
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 23ης Οκτωβρίου 2012
   για τη χορήγηση παρέκκλισης που ζητήθηκε από το Βασίλειο της Δανίας σύμφωνα με την οδηγία 91/676/ΕΟΚ του Συμβουλίου σχετικά με την προστασία των υδάτων από τη ρύπανση που προκαλείται από νιτρικά ιόντα γεωργικής προέλευσης
   [κοινοποιηθείσα υπό τον αριθμό C(2012) 7182]
   (Το κείμενο στη δανική γλώσσα είναι το μόνο αυθεντικό)
   (2012/659/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, σχετικά με την προστασία των υδάτων από τη ρύπανση που προκαλείται από νιτρικά ιόντα γεωργικής προέλευσης (1), και ιδίως το τρίτο εδάφιο της παραγράφου 2 του παραρτήματος III,
   Εκτιμώντας τα ακόλουθα:
   
               (1)
            
            
               Εάν η ποσότητα φυσικού λιπάσματος (κοπριάς) που ένα κράτος μέλος προτίθεται να χρησιμοποιεί ανά εκτάριο γης ετησίως διαφέρει από τις προβλεπόμενες ποσότητες που εν προκειμένω αναφέρονται στην πρώτη πρόταση του δευτέρου εδαφίου της παραγράφου 2 του παραρτήματος III της οδηγίας 91/676/ΕΟΚ και στο σημείο α) του εν λόγω εδαφίου, η αντίστοιχη ποσότητα επιβάλλεται να καθορίζεται κατά τρόπο που να μην τίθεται σε κίνδυνο η επίτευξη των στόχων που καθορίζονται στο άρθρο 1 της εν λόγω οδηγίας και πρέπει να αιτιολογείται με βάση αντικειμενικά κριτήρια, όπως η παρατεταμένη καλλιεργητική περίοδος και οι καλλιέργειες με μεγάλες ανάγκες αζώτου.
            
         
               (2)
            
            
               Στις 18 Νοεμβρίου 2002 η Επιτροπή εξέδωσε την απόφαση 2002/915/ΕΚ (2) για τη χορήγηση της παρέκκλισης που ζητήθηκε από τη Δανία σύμφωνα με την οδηγία 91/676/ΕΟΚ σχετικά με την προστασία των υδάτων από τη ρύπανση που προκαλείται από νιτρικά ιόντα γεωργικής προέλευσης, επιτρέποντας τη χρήση φυσικών λιπασμάτων με περιεκτικότητα μέχρι και 230 kg αζώτου ανά εκτάριο ετησίως για συγκεκριμένες κτηνοτροφικές μονάδες στο πλαίσιο του προγράμματος δράσης της Δανίας για την περίοδο 1999-2003. Η εν λόγω παρέκκλιση παρατάθηκε με την απόφαση 2005/294/ΕΚ της Επιτροπής (3) σε σχέση με το πρόγραμμα δράσης της Δανίας για την περίοδο 2004-2007 και με την απόφαση 2008/664/ΕΚ της Επιτροπής (4) σε σχέση με το πρόγραμμα δράσης της Δανίας για την περίοδο 2008-2012.
            
         
               (3)
            
            
               Η παρέκκλιση που χορηγήθηκε με την απόφαση 2008/664/ΕΚ αφορούσε (για το έτος 2009/2010) περίπου 1 507 κτηνοτροφικές εκμεταλλεύσεις, 299 901 μονάδες ζωικού κεφαλαίου και 134 698 εκτάρια καλλιεργήσιμης γης, που αντιστοιχούν σε 3,3 %, 12,5 % και 6,1 % του συνόλου στη Δανία.
            
         
               (4)
            
            
               Στις 20 Ιουνίου 2012 η Δανία υπέβαλε στην Επιτροπή αίτημα για ανανέωση της παρέκκλισης βάσει του τρίτου εδαφίου της παραγράφου 2 του παραρτήματος III της οδηγίας 91/676/ΕΟΚ.
            
         
               (5)
            
            
               Η Δανία έχει θεσπίσει πρόγραμμα δράσης για την περίοδο 2012-2015, σύμφωνα με το άρθρο 5 της οδηγίας 91/676/ΕΟΚ, με το διάταγμα αριθ. 764 της 28ης Ιουνίου 2012 για το εμπορικά αξιοποιήσιμο ζωικό κεφάλαιο, την κοπριά, την ενσίρωση κ.λπ. (ανακοίνωση για το φυσικό λίπασμα), τον νόμο αριθ. 415 της 3ης Μαΐου 2011 για τη χρήση στις κτηνοτροφικές εγκαταστάσεις λιπασμάτων και για τη φυτοκάλυψη και το διάταγμα αριθ. 845 της 12ης Ιουλίου 2011 για τη χρήση λιπασμάτων στις κτηνοτροφικές εγκαταστάσεις και τη φυτοκάλυψη, που ισχύουν για ολόκληρη την επικράτεια της Δανίας.
            
         
               (6)
            
            
               Τα δεδομένα παρακολούθησης καταδεικνύουν ότι στα υπόγεια ύδατα το 82 % των παρακολουθούμενων σημείων εμφανίζουν μέσες συγκεντρώσεις νιτρικών κατώτερες των 50 mg/l και το 67 % αυτών συγκεντρώσεις χαμηλότερες των 25 mg/l. Στα υδάτινα ρεύματα, το 99 % των παρακολουθούμενων σημείων εμφανίζουν μέσες συγκεντρώσεις νιτρικών αλάτων κάτω των 50 mg/l ενώ το 76 % των υπό παρακολούθηση τόπων εμφανίζουν ανάλογες συγκεντρώσεις 25 mg/l.
            
         
               (7)
            
            
               Η Επιτροπή, αφού εξέτασε το αίτημα της Δανίας και υπό το φως της πείρας που αποκτήθηκε από την ήδη χορηγηθείσα παρέκκλιση όπως προβλέπεται στις αποφάσεις 2002/915/ΕΚ, 2005/294/ΕΚ και 2008/664/ΕΚ, θεωρεί ότι η ποσότητα κοπριάς που προβλέπεται από τη Δανία, ήτοι 230 kg αζώτου ανά εκτάριο ετησίως, δεν θα βλάψει την επίτευξη των στόχων της οδηγίας 91/676/ΕΟΚ, εφόσον τηρηθούν ορισμένες αυστηρές προϋποθέσεις.
            
         
               (8)
            
            
               Η απόφαση 2008/664/ΕΚ έληξε στις 31 Ιουλίου 2012. Για να εξασφαλισθεί στους ενδιαφερόμενους κτηνοτρόφους η δυνατότητα να συνεχίσουν να επωφελούνται από την παρέκκλιση, κρίνεται σκόπιμο να παραταθεί η ισχύς της απόφασης 2008/664/ΕΚ.
            
         
               (9)
            
            
               Τα άρθρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση που έχει συσταθεί σύμφωνα με το άρθρο 9 της οδηγίας 91/676/ΕΟΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η παρέκκλιση που ζητήθηκε από το Βασίλειο της Δανίας με επιστολή της 20ής Ιουνίου 2012, ώστε να επιτραπεί υψηλότερη ποσότητα ζωικής κοπριάς από εκείνη που προβλέπεται στην πρώτη φράση του δεύτερου εδαφίου της παραγράφου 2 του παραρτήματος III της οδηγίας 91/676/ΕΟΚ και στο σημείο α), χορηγείται υπό τους όρους που προβλέπονται στην παρούσα απόφαση.
   Άρθρο 2
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:
   
               α)
            
            
               «βοοτροφικές μονάδες»: οι εκμεταλλεύσεις με περισσότερες από τρεις μονάδες ζωικού κεφαλαίου, όπου τουλάχιστον τα δύο τρίτα των ζώων είναι βοοειδή·
            
         
               β)
            
            
               «χόρτο»: μόνιμοι ή προσωρινοί λειμώνες (θεωρώντας προσωρινούς τους βοσκοτόπους που δεν υπερβαίνουν τα τέσσερα έτη)·
            
         
               γ)
            
            
               «καλλιέργειες στις οποίες σπέρνεται χόρτο»: δημητριακά χορτονομής, χορτονομή αραβοσίτου και/ή ανοιξιάτικο κριθάρι, που σπέρνεται πριν (για τον αραβόσιτο) ή μετά τη συγκομιδή, με χόρτο το οποίο θα λειτουργήσει ως δευτερεύουσα καλλιέργεια για τη βιολογική κατακράτηση του υπολειμματικού αζώτου τον χειμώνα·
            
         
               δ)
            
            
               «τεύτλα»: τα κτηνοτροφικά τεύτλα·
            
         
               ε)
            
            
               «καλλιέργειες με μεγάλες ανάγκες αζώτου και μακρά αυξητική περίοδο»: χόρτο, δευτερεύουσες καλλιέργειες χόρτου ή τεύτλων και άλλες καλλιέργειες στις οποίες σπέρνεται χόρτο·
            
         
               στ)
            
            
               «προφίλ/κατατομή εδάφους»: το στρώμα του εδάφους σε βάθος 90 cm από την επιφάνεια, εκτός εάν η μέση μέγιστη στάθμη των υπόγειων υδάτων είναι ρηχότερη. Εν τοιαύτη περιπτώσει, θα πρέπει να φθάνει σε βάθος ίσο προς το μέσο μέγιστο επίπεδο των υπόγειων υδάτων·
            
         
               ζ)
            
            
               «αρόσιμο στρώμα» είναι το ανώτερο στρώμα καλλιεργούμενων εκτάσεων σε βάθος 30 cm από την επιφάνεια όπου γίνεται ανάλυση του εδάφους για τον επακριβή προσδιορισμό της λίπανσης.
            
         Άρθρο 3
   Πεδίο εφαρμογής
   Η παρούσα παρέκκλιση εφαρμόζεται κατά περίπτωση και υπό τους όρους που προβλέπονται στα άρθρα 4 έως 6 της παρούσας απόφασης για βοοτροφικές μονάδες όπου η αμειψισπορά καλύπτει πάνω από το 70 % των καλλιεργειών με μεγάλες ανάγκες αζώτου και παρατεταμένη καλλιεργητική περίοδο.
   Άρθρο 4
   Ετήσια άδεια και δέσμευση
   1.   Οι κτηνοτρόφοι βοοειδών υποβάλλουν ετησίως αίτηση για παρέκκλιση στις αρμόδιες αρχές.
   2.   Με την ετήσια αίτηση αναλαμβάνουν επίσης την υποχρέωση να πληρούν τις προϋποθέσεις που προβλέπονται στα άρθρα 5 και 6 της παρούσας απόφασης.
   Άρθρο 5
   Διασπορά κοπριάς και άλλων λιπασμάτων
   Η ποσότητα της κοπριάς που διασπείρεται ετησίως στο έδαφος βοοτροφικών μονάδων που επωφελούνται από την ειδικά χορηγούμενη γι’ αυτές παρέκκλιση, συμπεριλαμβανομένης και της κοπριάς που προέρχεται από τα ίδια τα ζώα, δεν πρέπει να περιέχει πάνω από 230 kg αζώτου ανά εκτάριο, υπό τις ακόλουθες προϋποθέσεις:
   
               1)
            
            
               Οι συνολικές εισροές αζώτου πρέπει να είναι σύμφωνες με τις ανάγκες πρόσληψης θρεπτικών συστατικών των συγκεκριμένων καλλιεργειών, λαμβανομένου υπόψη του παρεχόμενου από το έδαφος αζώτου. Εν πάση περιπτώσει, απαγορεύεται να υπερβαίνουν για όλες τις καλλιέργειες τα πρότυπα μέγιστης εφαρμογής αζώτου, όπως ορίζονται στο πρόγραμμα δράσης. Τα πρότυπα μέγιστης εφαρμογής αζώτου καθορίζονται σε επίπεδα τουλάχιστον 10 % χαμηλότερα από το οικονομικά βέλτιστο επίπεδο.
            
         
               2)
            
            
               Κάθε κτηνοτροφική μονάδα που επωφελείται από μεμονωμένη παρέκκλιση πρέπει να εκπονεί, για το σύνολο της έκτασής της, σχέδιο λίπανσης που πρέπει να τηρείται στην εν λόγω εκμετάλλευση. Το σχέδιο αυτό καλύπτει την περίοδο από την 1η Αυγούστου τρέχοντος έως τις 31 Ιουλίου του επόμενου έτους. Το σχέδιο λίπανσης περιλαμβάνει τα ακόλουθα:
               
                           α)
                        
                        
                           το σχέδιο αμειψισποράς, το οποίο πρέπει να προσδιορίζει την έκταση των αγροτεμαχίων με καλλιέργειες με μεγάλες ανάγκες σε άζωτο και παρατεταμένες καλλιεργητικές περιόδους και αγροτεμαχίων με άλλες καλλιέργειες, καθώς και σχεδιάγραμμα που να δείχνει τη θέση των επιμέρους αγρών·
                        
                     
                           β)
                        
                        
                           τον αριθμό των μονάδων του ζωικού κεφαλαίου, την περιγραφή του συστήματος στέγασης και αποθήκευσης, συμπεριλαμβανομένου και του όγκου των διαθέσιμων χώρων για την αποθήκευση κοπριάς·
                        
                     
                           γ)
                        
                        
                           υπολογισμό του αζώτου και του φωσφόρου κοπριάς που παράγονται στο αγρόκτημα·
                        
                     
                           δ)
                        
                        
                           περιγραφή της επεξεργασίας που υφίσταται η κοπριά, εφόσον υπάρχει, και τα αναμενόμενα χαρακτηριστικά της επεξεργασμένης κοπριάς·
                        
                     
                           ε)
                        
                        
                           την ποσότητα, τον τύπο και τα χαρακτηριστικά της κοπριάς που παραδίδεται εκτός του αγροκτήματος ή στο αγρόκτημα·
                        
                     
                           στ)
                        
                        
                           τις προβλεπόμενες ανάγκες σε άζωτο και φώσφορο ανά καλλιέργεια για κάθε αγροτεμάχιο·
                        
                     
                           ζ)
                        
                        
                           υπολογισμό του αζώτου και του φωσφόρου από την κοπριά που χρησιμοποιείται για κάθε αγροτεμάχιο·
                        
                     
                           η)
                        
                        
                           υπολογισμό του αζώτου και του φωσφόρου από τη χρήση χημικών και άλλων λιπασμάτων για κάθε αγροτεμάχιο·
                        
                     
                           θ)
                        
                        
                           ένδειξη του χρόνου χρήσης της κοπριάς και των χημικών λιπασμάτων.
                        
                     Τα σχέδια πρέπει να αναθεωρούνται το αργότερο επτά ημέρες μετά από οιαδήποτε αλλαγή στις γεωργικές πρακτικές ώστε να εξασφαλίζεται η εναρμόνιση των σχεδίων και των εφαρμοζόμενων γεωργικών πρακτικών.
            
         
               3)
            
            
               Κάθε βοοτροφική μονάδα που επωφελείται από μεμονωμένη παρέκκλιση αποδίδει λογαριασμό των λιπασμάτων της στις αρμόδιες αρχές, περιλαμβανομένων των ποσοτήτων των χρησιμοποιούμενων ποσοτήτων κοπριάς και αζωτούχων λιπασμάτων έως το τέλος Μαρτίου κάθε χρόνο,
            
         
               4)
            
            
               κάθε βοοτροφική μονάδα που επωφελείται από μεμονωμένη παρέκκλιση οφείλει να πραγματοποιεί περιοδικές αναλύσεις της περιεκτικότητας του αζώτου και του φωσφόρου στο αρόσιμο στρώμα ώστε να υπολογίζεται η ακριβής λίπανση. Η δειγματοληψία και η ανάλυση πρέπει να διενεργούνται τουλάχιστον μία φορά ανά τετραετία για κάθε τμήμα του αγροκτήματος που θεωρείται ομοιογενές ως προς την αμειψισπορά και τα χαρακτηριστικά του εδάφους. Διενεργείται υποχρεωτικά τουλάχιστον μία ανάλυση ανά πέντε εκτάρια γεωργικής γης. Τα στοιχεία με αποτελέσματα της ανάλυσης του αζώτου και του φωσφόρου στο αρόσιμο στρώμα του εδάφους πρέπει να τηρούνται στη βοοτροφική μονάδα που επωφελείται από ανάλογη παρέκκλιση,
            
         
               5)
            
            
               δεν επιτρέπεται να χρησιμοποιείται κοπριά το φθινόπωρο πριν από την καλλιέργεια χόρτου.
            
         Άρθρο 6
   Διαχείριση γης
   1.   Το 70 % ή περισσότερο της έκτασης που διατίθεται για διασπορά κοπριάς σε βοοτροφική μονάδα που επωφελείται από μεμονωμένη παρέκκλιση θα πρέπει να χρησιμοποιείται για καλλιέργειες με μεγάλες ανάγκες σε άζωτο και παρατεταμένης καλλιεργητικής περιόδου.
   2.   Τα εδάφη στα οποία καλλιεργείται χόρτο δεν οργώνονται πριν από την 1η Μαρτίου, ούτως ώστε να εξασφαλίζεται η διαρκής φυτική κάλυψη των αρόσιμων εκτάσεων για την ανάκτηση των φθινοπωρινών απωλειών του υπεδάφους σε νιτρικά άλατα και για τον περιορισμό των χειμερινών απωλειών.
   3.   Οι προσωρινοί λειμώνες οργώνονται την άνοιξη και το όργωμα ακολουθείται από καλλιέργειες με μεγάλες ανάγκες σε άζωτο.
   4.   Η αμειψισπορά δεν περιλαμβάνει όσπρια ούτε άλλα φυτά που δεσμεύουν το ατμοσφαιρικό άζωτο. Ωστόσο, αυτό δεν εφαρμόζεται για το τριφύλλι ή το άλφα-άλφα σε λειμώνες όπου το τριφύλλι ή το άλφα-άλφα καλύπτουν έκταση μικρότερη του 50 % ούτε για τις καλλιέργειες κριθαριού και μπιζελιού με χόρτο ως επίσπορη καλλιέργεια.
   Άρθρο 7
   Παρακολούθηση
   1.   Η αρμόδια αρχή φροντίζει ώστε οι χάρτες που δείχνουν το ποσοστό των βοοτροφικών μονάδων, το ποσοστό του ζωικού κεφαλαίου και το ποσοστό των γεωργικών εκτάσεων που καλύπτονται από μεμονωμένες παρεκκλίσεις για κάθε δήμο να καταρτίζονται και να ενημερώνονται κάθε χρόνο.
   2.   Για να είναι βέβαιο ότι η παρέκκλιση δεν θα θέσει σε κίνδυνο το στόχο της οδηγίας 91/676/ΕΟΚ, παρακολουθούνται τα υπεδάφια, τα επιφανειακά και τα υπόγεια ύδατα με σκοπό να συγκεντρωθούν δεδομένα σχετικά με το άζωτο και τον φώσφορο στην κατατομή του εδάφους και τις συγκεντρώσεις των νιτρικών αλάτων στα επιφανειακά και τα υπόγεια ύδατα, υπό συνθήκες παρέκκλισης και υπό συνθήκες μη παρέκκλισης. Η παρακολούθηση διενεργείται σε κλίμακα αγροκτήματος στο πλαίσιο του εθνικού προγράμματος παρακολούθησης των γεωργικών λεκανών απορροής. Οι τόποι παρακολούθησης περιλαμβάνουν βασικούς τύπους εδαφών, πρακτικών λίπανσης και καλλιεργειών.
   3.   Οι έρευνες και η συνεχής ανάλυση των τροφικών συστατικών πραγματοποιούνται στο πλαίσιο του εθνικού προγράμματος παρακολούθησης των γεωργικών λεκανών απορροής και παρέχουν στοιχεία για την τοπική χρήση γης, την αμειψισπορά και τις γεωργικές πρακτικές στις βοοτροφικές μονάδες που επωφελούνται από μεμονωμένη παρέκκλιση. Οι πληροφορίες και τα δεδομένα που προκύπτουν από την ανάλυση των θρεπτικών στοιχείων, όπως αναφέρεται στο άρθρο 5 της παρούσας απόφασης, και η παρακολούθηση, όπως αναφέρεται στο άρθρο 7 παράγραφος 2 της παρούσας απόφασης, θα πρέπει να χρησιμοποιούνται για υπολογισμούς βάσει μοντέλου του μεγέθους των απωλειών αζώτου και φωσφόρου από βοοτροφικές μονάδες που επωφελούνται από μεμονωμένη παρέκκλιση, βάσει συγκεκριμένων επιστημονικών αρχών.
   4.   Οι αρμόδιες αρχές υπολογίζουν το ποσοστό των εκτάσεων που καλύπτονται από παρεκκλίσεις και καλύπτονται από τριφύλλι ή από άλφα-άλφα σε λειμώνες και από καλλιέργειες κριθαριού και μπιζελιού με χόρτο ως επίσπορη καλλιέργεια.
   Άρθρο 8
   Έλεγχοι
   1.   Οι αρμόδιες αρχές μεριμνούν ώστε όλες οι αιτήσεις παρέκκλισης να υπόκεινται σε διοικητικό έλεγχο. Σε περίπτωση που ο έλεγχος αποδείξει ότι δεν πληρούνται οι προϋποθέσεις που προβλέπονται στα άρθρα 5 και 6, ενημερώνεται σχετικά ο αιτών. Σε ανάλογη περίπτωση η αίτηση απορρίπτεται.
   2.   Το πρόγραμμα επιθεωρήσεων εκπονείται βάσει ανάλυσης κινδύνου, των αποτελεσμάτων των ελέγχων των προηγούμενων ετών και των αποτελεσμάτων των γενικών τυχαίων ελέγχων για την εφαρμογή της νομοθεσίας και της οδηγίας 91/676/ΕΟΚ. Οι έλεγχοι πρέπει να συνίστανται σε επιτόπιες επιθεωρήσεις και επιτόπιους ελέγχους που να καλύπτουν ετησίως τουλάχιστον το 5 % των εκμεταλλεύσεων που επωφελούνται ατομικής παρέκκλισης σε σχέση με τις προϋποθέσεις που ορίζονται στα άρθρα 5 και 6 της παρούσας απόφασης. Όταν από τον έλεγχο προκύπτει μη συμμόρφωση, στον γεωργό επιβάλλεται πρόστιμο σύμφωνα με το εθνικό σύστημα και την επόμενη χρονιά απορρίπτεται το αίτημά του για παρέκκλιση.
   3.   Στις αρμόδιες αρχές επιβάλλεται να εκχωρηθούν οι αναγκαίες εξουσίες και τα απαραίτητα μέσα για την εξακρίβωση της συμμόρφωσης με τους όρους της παρέκκλισης που χορηγείται βάσει της παρούσας απόφασης.
   Άρθρο 9
   Αναφορά
   Οι αρμόδιες αρχές υποβάλλουν κάθε χρόνο μέχρι τον Δεκέμβριο και για το 2016 μέχρι τον Ιούνιο έκθεση με τις ακόλουθες πληροφορίες:
   
               α)
            
            
               Χάρτες που απεικονίζουν το ποσοστό των αγροκτημάτων, το ποσοστό του ζωικού κεφαλαίου και το ποσοστό των γεωργικών εκτάσεων που καλύπτονται από μεμονωμένες παρεκκλίσεις για κάθε δήμο, καθώς και χάρτες για την τοπική χρήση γης, σύμφωνα με όσα αναφέρονται στο άρθρο 7 παράγραφος 1 της παρούσας απόφασης·
            
         
               β)
            
            
               τα αποτελέσματα της παρακολούθησης των υπόγειων και των επιφανειακών υδάτων, όσον αφορά τις συγκεντρώσεις νιτρικών αλάτων και φωσφόρου, συμπεριλαμβανομένων των πληροφοριών σχετικά με τις παρατηρούμενες τάσεις της ποιότητας του ύδατος τόσο υπό συνθήκες παρέκκλισης όσο και υπό συνθήκες χωρίς παρέκκλιση, καθώς και τις επιπτώσεις της παρέκκλισης στην ποιότητα των υδάτων σύμφωνα με τα όσα αναφέρονται στο άρθρο 7 παράγραφος 2 της παρούσας απόφασης·
            
         
               γ)
            
            
               τα αποτελέσματα της παρακολούθησης του εδάφους όσον αφορά τις συγκεντρώσεις νιτρικών αλάτων και φωσφόρου στα υπεδάφια ύδατα, υπό συνθήκες παρέκκλισης και χωρίς παρέκκλιση, σύμφωνα με τα όσα αναφέρονται στο άρθρο 7 παράγραφος 2 της παρούσας απόφασης·
            
         
               δ)
            
            
               τα αποτελέσματα των ερευνών για την τοπική χρήση γης, την αμειψισπορά και τις γεωργικές πρακτικές, σύμφωνα με τα όσα αναφέρονται στο άρθρο 7 παράγραφος 3 της παρούσας απόφασης·
            
         
               ε)
            
            
               τα αποτελέσματα των υπολογισμών που διενεργούνται βάσει μοντέλου για το μέγεθος των απωλειών αζώτου και φωσφόρου από τις γεωργικές εκμεταλλεύσεις που επωφελούνται από ατομική παρέκκλιση, σύμφωνα με τα όσα αναφέρονται στο άρθρο 7 παράγραφος 3 της παρούσας απόφασης·
            
         
               στ)
            
            
               τους πίνακες που αναφέρουν το ποσοστό των γεωργικών εκτάσεων που αποτελούν αντικείμενο παρέκκλισης και καλύπτονται με λειμώνες από τριφύλλι ή άλφα-άλφα και από καλλιέργειες κριθαριού και μπιζελιού με χόρτο ως επίσπορη καλλιέργεια, σύμφωνα με τα όσα αναφέρονται στο άρθρο 7 παράγραφος 4 της παρούσας απόφασης·
            
         
               ζ)
            
            
               την αξιολόγηση της τήρησης των όρων της παρέκκλισης, βάσει ελέγχων σε επίπεδο γεωργικής εκμετάλλευσης και πληροφοριών σχετικά με τις μη συμμορφούμενες μονάδες, με βάση τα αποτελέσματα των διοικητικών και των επιτόπιων ελέγχων, σύμφωνα με τα όσα αναφέρονται στο άρθρο 8 παράγραφος 1 και παράγραφος 2 της παρούσας απόφασης.
            
         Άρθρο 10
   Η παρούσα παρέκκλιση εφαρμόζεται από την 1η Αυγούστου 2012. Λήγει στις 31 Ιουλίου 2016.
   Άρθρο 11
   Η παρούσα απόφαση απευθύνεται στο Βασίλειο της Δανίας.
   
      Βρυξέλλες, 23 Οκτωβρίου 2012.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  ΕΕ L 375 της 31.12.1991, σ. 1.
   
      (2)  ΕΕ L 319 της 23.11.2002, σ. 24.
   
      (3)  ΕΕ L 94 της 13.4.2005, σ. 34.
   
      (4)  ΕΕ L 217, της 13.8.2008, σ. 16.